[Alexander Episcopus servus servorum Dei, dilectis filiis Abbati et conventui Clun. salutem et Apostolicam benedictionem. Justis petentium desideriis dignum est nos facilem præbere consensum, et vota quæ à rationis tramite non discordant effectu prosequente complere. Cum igitur, sicut ex parte vestra fuit propositum coram nobis, deliberatione provida duxeritis statuendum ut redditus et proventus Præbendæ, quam habetis in Carnotensi Ecclesia deputatos in Monasterio vestro ad luminare beatorum Apostolorum Petri et Pauli, quos quidam Abbates aliquibus sæcularibus Clericis de facto aliquoties concesserunt, de cœtero nemini concedantur; sed sint ad luminare hujusmodi perpetuò deputati. Nos vestris supplicationibus inclinati, statutum hujusmodi ratum et gratum habentes, ac decernentes irritum ac inane quicquid contra illud fuerit attentatum, auctoritate Apostolica confirmamus, et præsentis scripti Patrocinio communimus. Nulli ergo, etc. Datum Laterani II. Kalendas Aprilis. Pontificatus nostri anno II. Habetur omnino simile privilegium Nicolai Papæ III. Datum Romæ apud S. Petrum X. Kalendas Februarii Pontificatus anno II. ad eumdem effectum.]